Kaivoksen johtajan mukaan sukellusonnettomuudessa sunnuntaina menehtynyt suomalaisnainen oli kokenut sukeltaja.

Suomalaisnainen kuoli sunnuntaina iltapäivällä sukellusonnettomuudessa Tuna-Hästbergsin kaivoksessa Borlängen ulkopuolella. Paikka on suosittu sukelluskohde.

Äventyrsgruvan (suom. seikkailukaivos) johtaja Daniel Karlsson kertoo Iltalehdelle, että onnettomuudessa menehtynyt suomalaisnainen oli kokenut kaivossukelluksessa. Sunnuntaina toteutettua sukellusta oli suunniteltu etukäteen, ja suomalaisnainen oli saanut koulutusta haastavaa sukellusta varten.

Nainen sukelsi sunnuntaina yhdessä kahden suomalaismiehen kanssa.

- Tiimi oli aiemmin suorittanut useita sukelluspäiviä kaivoksessa, Karlsson kertoo tekstiviestitse.

Olosuhteet hyvät

Noin puoleenväliin sukellettuaan naisella tuli ongelma varusteidensa kanssa.

- Ongelma eskaloitui ja noin 20 minuutin kuluttua sukeltaja kuoli, Karlsson toteaa. Hänen mukaansa sukeltaja meni paniikkiin.

Naisen kanssa sukeltaneet suomalaismiehet yrittivät auttaa naista, mutta heidän oli oman turvallisuutensa vuoksi noustava ylös. Ruotsin poliisin mukaan nainen oli jo tässä vaiheessa tajuton.

Karlssonin mukaan sukellusolosuhteet olivat hyvät, ja näkyvyys oli 30-40 metriä.

- Ajatuksemme ovat nyt sukeltajan omaisissa, hän toteaa.

Karlsson kertoo, että kattava onnettomuusraportti valmistuu, kunhan poliisi saa valmiiksi oman selvityksensä. Ruotsin meripoliisin sukeltajat yrittävät maanantaina nostaa naisen ruumiin ylös. Nainen on noin 400 metrin päässä luolan suuaukosta.

Poliisi ei epäile tapauksessa rikosta.